钦定古今图书集成/明伦汇编/官常典/第398卷 > 艾洪
## 钦定古今图书集成/明伦汇编/官常典/第398卷 > 艾洪

按《明外史刘𦶜传》：“艾洪，滨州人。弘治九年进士。擢兵
科给事中，多所弹劾，丰采凛然。武宗立，因巡视京营
给事中葛嵩言，诏清核腾骧诸卫及在京七十二卫
军。嵩剔抉无所徇，积弊大革。营帅朱晖、张伟及中官
魏兴、萧寿等挠之，嵩抗论，洪亦率同官屡疏争，竟不
能得。正德元年春，又劾英国公张懋、怀宁侯孙应爵”、
新城伯谭佑、彭城伯张信并请斥陕西镇监刘云、蓟
州镇监刘琅。不听。云召为南京守备，乞以其养子伟
为锦衣千户。洪复率同官劾之，事乃寝。洪在兵科久，
谏疏多可称。后起官，终福建左参政。